b'\n_START_ARTICLE_\nO. J. Simpson\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nOrenthal James Simpson syntyi 9.\xc2\xa0hein\xc3\xa4kuuta\xc2\xa01947 San\xc2\xa0Franciscossa. H\xc3\xa4n sai etunimens\xc3\xa4 luultavasti t\xc3\xa4tins\xc3\xa4 ihaileman ranskalaisen n\xc3\xa4yttelij\xc3\xa4n mukaan. Simpsonilla on kahdeksan sisarusta: George, Sue, Emily, Abraham, Kyra, Kirsten, Bryant ja Jim._NEWLINE_Simpsonin lapsuus ei ollut helppo. H\xc3\xa4n joutui pit\xc3\xa4m\xc3\xa4\xc3\xa4n kotitekoisia tukia sairastuttuaan riisitautiin kolmen vuoden ik\xc3\xa4isen\xc3\xa4. Vuonna 1960 h\xc3\xa4n liittyi sanfranciscolaiseen katujengiin nimelt\xc3\xa4 Persian Warriors, ja h\xc3\xa4n joutui nuorisokeskuksen hoiviin 1962.\n_START_SECTION_\nPeliura\n_START_PARAGRAPH_\nNuori Simpson pelasi amerikkalaista jalkapalloa Galileo High\xc2\xa0Schoolissa ja San\xc2\xa0Franciscon City\xc2\xa0Collegessa. H\xc3\xa4n rikkoi enn\xc3\xa4tyksi\xc3\xa4 ja p\xc3\xa4\xc3\xa4si yliopistojen v\xc3\xa4liseen NCAA-sarjaan USC Trojansin riveihin. Siell\xc3\xa4 h\xc3\xa4n rikkoi taas enn\xc3\xa4tyksi\xc3\xa4 ja voitti Heisman Trophyn._NEWLINE_Buffalo Bills varasi Simpsonin ensimm\xc3\xa4isen\xc3\xa4 vuoden 1969 varaustilaisuudessa. Ammattilaisuransa NFL:ss\xc3\xa4 h\xc3\xa4n aloitti samana vuonna._NEWLINE_Buffalo Billsiss\xc3\xa4 h\xc3\xa4n pelasi kaikkiaan yhdeks\xc3\xa4n kautta. Sin\xc3\xa4 aikana joukkue p\xc3\xa4\xc3\xa4si vain kerran pudotuspeleihin. Simpson juoksi kuitenkin yli tuhat jaardia viiten\xc3\xa4 per\xc3\xa4kk\xc3\xa4isen\xc3\xa4 kautena 1972\xe2\x80\x931976 ja oli NFL:n paras juoksija nelj\xc3\xa4 kertaa. Vuonna 1973 h\xc3\xa4n oli ensimm\xc3\xa4inen, joka juoksi yli 2000\xc2\xa0jaardia yhden kauden aikana. Simpson on ainoa pelaaja, joka saavutti tuon rajan 14 ottelun kauden aikana. H\xc3\xa4n juoksi ottelua kohden 143 jaardia, mik\xc3\xa4 oli viel\xc3\xa4 vuonna 2016 NFL:n historian paras tulos._NEWLINE_Kausi 1975 oli Simpsonilta my\xc3\xb6s onnistunut. Vaikka h\xc3\xa4n ei juossut yht\xc3\xa4 monta jaardia h\xc3\xa4n sai enemm\xc3\xa4n vastaanottoja. H\xc3\xa4n juoksi ja vastaanotti yhteens\xc3\xa4 160 jaardia ottelua kohden. NFL:n historiassa parempi tilasto on vain Priest Holmesilla vuodelta 2002._NEWLINE_Simpson juoksi edelleen hyvin kaudella 1977, mutta h\xc3\xa4n pystyi pelaamaan vain seitsem\xc3\xa4n ottelua. Simpson kaupattiin kaudeksi 1978 San Francisco 49ersiin. Bills sai vaihdossa viisi varausvuoroa. Kauppaa pidet\xc3\xa4\xc3\xa4n 49ersin kannalta huonona, sill\xc3\xa4 valmentaja Bill Walshin mukaan Simpsonin ennen kauppaa leikattu polvi oli todella huonossa kunnossa. Simpson pelasi kaksi kautta 49ersissa. Joukkue ei menestynyt kummallakaan kaudella._NEWLINE_Simpsonia pidet\xc3\xa4\xc3\xa4n yhten\xc3\xa4 kautta aikojen parhaista keskushy\xc3\xb6kk\xc3\xa4\xc3\xa4jist\xc3\xa4, ja h\xc3\xa4net valittiin uransa j\xc3\xa4lkeen amerikkalaisen jalkapallon Hall of fameen.\n_START_SECTION_\nElokuvaura\n_START_PARAGRAPH_\nSimpson aloitti elokuvauransa jo pelivuosinaan. H\xc3\xa4nen ensimm\xc3\xa4inen elokuvansa oli Verinen joukko (1974), jossa h\xc3\xa4n n\xc3\xa4ytteli kunnollista miest\xc3\xa4, joka ajautuu terrorismiin Ku Klux Klanin v\xc3\xa4kivallan takia. Simpsonin ensimm\xc3\xa4inen tunnettu rooli oli ABC:n minisarjassa Juuret (1977). Samana vuonna h\xc3\xa4n esiintyi my\xc3\xb6s televisioelokuvassa Tappobisnes._NEWLINE_Simpson lopetti urheilu-uransa 1979 ja teki sen j\xc3\xa4lkeen useita televisioelokuvia. H\xc3\xa4n perusti my\xc3\xb6s oman tuotantoyhti\xc3\xb6n, joka tuotti monia h\xc3\xa4nen televisioelokuvistaan, kuten vuoden 1979 elokuvan Goldie and the Boxer. Simpsonin televisioelokuviin kuuluvat my\xc3\xb6s Cocaine and Blue Eyes ja Hambone & Hillie. Vuosina 1986\xe2\x80\x931991 Simpson n\xc3\xa4ytteli HBO:n televisiosarjassa 1st & Ten: The Championship._NEWLINE_Simpsonin elokuvauran kaupallisesti ja taiteellisesti merkitt\xc3\xa4vin elokuva oli komedia Mies ja alaston ase. H\xc3\xa4n palasi etsiv\xc3\xa4 Nordbergin roolin my\xc3\xb6s jatko-osissa Mies ja alaston ase 2\xc2\xbd (1991) ja Mies ja alaston ase 33 1/3 \xe2\x80\x93 Viimeinen solvaus (1994). H\xc3\xa4n n\xc3\xa4ytteli my\xc3\xb6s elokuvissa Umpikuja (1992) ja Frogmen (1994), joka j\xc3\xa4i h\xc3\xa4nen viimeiseksi elokuvakseen ennen oikeustapausta._NEWLINE_Elokuva- ja televisioroolien lis\xc3\xa4ksi Simpson on toiminut urheiluselostajana NBC:ll\xc3\xa4 ja esiintynyt Hertzin mainoksissa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKes\xc3\xa4kuussa 1967 Simpson meni naimisiin Marguerite L. Whitleyn kanssa. He saivat kolme lasta. Vuonna 1979 heid\xc3\xa4n l\xc3\xa4hes kaksivuotias Aaren-tyt\xc3\xa4r kuoli hengitysvaikeuksiin oltuaan hukuksissa kahdeksan p\xc3\xa4iv\xc3\xa4\xc3\xa4 aiemmin perheen uima-altaassa. Simpson ja Whitley erosivat samana vuonna._NEWLINE_Helmikuussa 1985 Simpson meni naimisiin Nicole Brownin kanssa. He saivat kaksi lasta. Liitto Brownin kanssa p\xc3\xa4\xc3\xa4ttyi eroon vuonna 1992.\n_START_SECTION_\nAseellinen ry\xc3\xb6st\xc3\xb6 Las Vegasissa\n_START_PARAGRAPH_\nSimpson pid\xc3\xa4tettiin 16. syyskuuta 2007 ep\xc3\xa4iltyn\xc3\xa4 aseellisesta ry\xc3\xb6st\xc3\xb6st\xc3\xa4, aseella tehdyst\xc3\xa4 hy\xc3\xb6kk\xc3\xa4yksest\xc3\xa4, salaliitosta ja murrosta. Tapaus sattui hotellissa Las Vegasissa, jossa Simpson tapasi urheilumuistoesineit\xc3\xa4 kauppaavia henkil\xc3\xb6it\xc3\xa4. Simpson ry\xc3\xb6sti esineet yst\xc3\xa4viens\xc3\xa4 kanssa aseella uhaten, mutta v\xc3\xa4itti sitten, ett\xc3\xa4 kyse ei ollut ry\xc3\xb6st\xc3\xb6st\xc3\xa4, koska esineet kuuluivat alun perin h\xc3\xa4nelle. Yksi hotellihuoneessa ollut henkil\xc3\xb6 julkaisi internetiss\xc3\xa4 ry\xc3\xb6st\xc3\xb6n aikana nauhoitetun \xc3\xa4\xc3\xa4ninauhan, jolla Simpsonin kuullaan raivoavan ja kiroilevan._NEWLINE_Oikeudenk\xc3\xa4ynnin piti alkaa Nevadan tuomioistuimessa 7. huhtikuuta 2008, mutta se lyk\xc3\xa4ttiin syyskuun 8.\xc2\xa0p\xc3\xa4iv\xc3\xa4\xc3\xa4n. 4. lokakuuta valamiehist\xc3\xb6 totesi Simpsonin ja t\xc3\xa4m\xc3\xa4n rikoskumppanin Clarence Stewartin syyllisiksi kaikkiin syytekohtiin. Oikeus tuomitsi Simpsonin 5. joulukuuta vankeuteen 33\xc2\xa0vuodeksi. H\xc3\xa4nelle annettiin  mahdollisuus anoa ehdonalaiseen vapauteen aikaisimmillaan vuonna 2017. Enimmill\xc3\xa4\xc3\xa4n Simpson olisi voinut saada jopa elinkautisen._NEWLINE_Hein\xc3\xa4kuussa 2017, yhdeks\xc3\xa4n vuoden vankeuden j\xc3\xa4lkeen, ehdonalaislautakunta Nevadassa hyv\xc3\xa4ksyi Simpsonin ehdonalaisanomuksen.H\xc3\xa4n vapautui vankilasta 1. lokakuuta 2017.'